กระทรวงแรงงาน ส่งตัวแทนเยาวชนไทยร่วมแข่งขันฝีมือแรงงานนานาชาติ ครั้งที่ 46 ใน 12 สาขา สนามแข่ง 5 ประเทศ เริ่มสนามแรกแล้วที่สมาพันธรัฐสวิส ในสาขาการออกเเบบโมเดล
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า งานแข่งขันฝีมือแรงงานนานาชาติ ครั้งที่ 46 (WorldSkills Competition 2022 Special Edition) จัดขึ้นในรูปแบบแยกสนามแข่ง 15 ประเทศ แข่งขันทั้งหมด 62 สาขา ตลอดช่วงเดือนกันยายน - ตุลาคม 2565 มีเยาวชนเข้าร่วมแข่งขันจากทั่วโลกนับพันคน โดยประเทศไทยส่งตัวแทนเยาวชนไทยเข้าร่วมแข่งขันทั้งสิ้น 13 คน ใน 12 สาขา อาทิ สาขาเมคคาทรอนิกส์ สาขาเครื่องจักรกล CNC (เครื่องกลึง) และสาขาเครื่องจักรกล CNC (เครื่องกัด) แข่งขันที่เยอรมัน ,สาขาการสร้างและประกอบแม่พิมพ์ และสาขาการออกแบบเกมเชิงสามมิติ แข่งขันที่สาธารณรัฐเกาหลี (เกาหลีใต้) สาขาการซ่อมสีรถยนต์ แข่งขันที่เดนมาร์ก เป็นต้น สำหรับสนามแรกที่ส่งตัวแทนเยาวชนไทยร่วมแข่งขัน คือ สาขาการออกเเบบโมเดล โดยมีนายชาญณรงค์ พึ่งเกษม เป็นตัวแทนประเทศไทยเข้าร่วมแข่งขันระหว่างวันที่ 7 – 10 กันยายน 2565 ณ กรุงเบิร์น สมาพันธรัฐสวิส มีผู้ร่วมแข่งขันทั้งหมด 6 ประเทศ ได้แก่ ญี่ปุ่น สาธารณรัฐเกาหลี ไต้หวัน สาธารณรัฐคาซัคสถาน สาธารณรัฐอินเดีย และไทย ซึ่งได้ร่วมพิธีเชิญธงการแข่งขัน WorldSkills ขึ้นสู่ยอดเสาบนยอดเขา M?nnlichen เป็นการ kick off เริ่มการจัดงานแข่งขันฝีมือแรงงานนานาชาติ ครั้งที่ 46 จากนั้นเปิดโอกาสให้ผู้แข่งขันได้ทดลองเครื่องมือ อุปกรณ์ก่อนจะใช้ทำการเเข่งจริง อธิบดีกรมพัฒนาฝีมือแรงงาน กล่าวต่อไปว่า การแข่งขันฝีมือแรงงาน สอดรับกับนโยบายของรัฐบาลที่ต้องการเพิ่มขีดความสามารถในการแข่งขันของประเทศให้มีการพัฒนาฝีมือแรงงานที่ยั่งยืน เพื่อแสดงให้ต่างชาติได้ประจักษ์ในฝีมือของเยาวชนไทย และนำชื่อเสียงมาสู่ประเทศไทย เป็นการสร้างแรงจูงใจ กระตุ้นให้เยาวชนและช่างฝีมือได้ยกระดับฝีมือให้ทัดเทียมมาตรฐานสากล ลดปัญหาการขาดแคลนแรงงานฝีมือในอีกทางหนึ่งด้วย